## Rješenje Ustavnog suda Republike Hrvatske broj U-II-1806/2003 od 9. srpnja 2003

### NN 116/2003 (22.7.2003.), Rješenje Ustavnog suda Republike Hrvatske broj U-II-1806/2003 od 9. srpnja 2003

# USTAVNI SUD REPUBLIKE HRVATSKE

1630

Ustavni sud Republike Hrvatske, u sastavu
Smiljko Sokol, predsjednik Suda, te suci Marijan Hranjski, Petar Klarić, Mario
Kos, Ivan Matija, Ivan Mrkonjić, Jasna Omejec, Željko Potoč­njak, Agata Račan,
Emilija Rajić, Nevenka Šernhorst, Vice Vukojević i Milan Vuković, rješavajući u
povodu prijedloga za pokretanje postupka za ocjenu suglasnosti drugog propisa s
Ustavom i zakonom, na sjednici održanoj dana 9. srpnja 2003. godine, donio je

## RJEŠENJE

I. Ne prihvaća se prijedlog za pokretanje
postupka za ocjenu suglasnosti s Ustavom i zakonom članka 5. i članka 7. Uredbe
o poslovima i posebnim uvjetima rada u državnoj službi (»Narodne novine«, broj
74/02).

II. Ovo rješenje objavit će se u »Narodnim
novinama«.

Obrazloženje

1. Sindikat porezne uprave Hrvatske, dana 16.
svibnja 2003. godine, podnio je prijedlog za pokretanje postupka za ocjenu
suglasnosti s Ustavom i zakonom članka 5. i članka 7. Uredbe o poslovima i
posebnim uvjetima rada u državnoj službi (»Narodne novine«, broj 74 od 21.
lipnja 2002. godine - u daljnjem tekstu: osporavana Uredba).

Osporavanu Uredbu
donijela je Vlada Republike Hrvatske na sjednici održanoj 20. lipnja 2002.
godine, pozivom na članak 112. Zakona o državnim službenicima i namještenicima
(»Narodne novine«, broj 27/01).

Osporavane odredbe glase:

*»*Članak 5.

Utvrđuju se poslovi radnih mjesta s posebnim
uvjetima rada i visina dodataka, na kojima se obavljaju poslovi inspekcijskog
nadzora u državnim tijelima (osim poslova unutarnjeg nadzora) i visina dodataka
i to:

a) Radna mjesta I.
vrste

1. viši inspektor

2.
inspektor            10%

Državnom službeniku
raspoređenom na položaj, koji obavlja inspekcijske poslove, dodatak iz stavka
1. podstavka a) ovoga članka određuje se od osnovne plaće koju bi ostvario kao
inspektor odnosno viši inspektor, sukladno uvjetima propisanim u pravilniku o
unutarnjem redu državnog tijela.

b) Radna mjesta II.
vrste

1.
inspektor II. vrste              5%

Članak 7.

Utvrđuju se poslovi
radnih mjesta s posebnim uvjetima rada ovlaštenih službenih osoba u
Ministarstvu financija - Poreznoj upravi i visina dodataka i to:

a) Radna mjesta II.
vrste

1. ovlašteni službenici
na poslovima ovrhe   10%

b) Radna mjesta III.
vrste

1. ovlašteni službenici
na poslovima ovrhe   10%«

2. U svom prijedlogu
predlagatelj ističe da se spornim odred­bama utvrđuju poslovi i radna mjesta s
posebnim uvjetima rada i visina dodatka na plaću određenim djelatnicima kao
kompenzacijska mjera za izloženost ugrozi života i zdravlja. Drži da se
osporavanom odredbom članka 5. Uredbe nejednako vrednuje život i zdravlje
djelatnika koji obavljaju inspekcijski nadzor u državnim tijelima. Ovo iz
razloga što se kao dodatak na osnovnu plaću radnih mjesta I. vrste zvanja daje
iznos od 10% od osnovice, dok se djelatnicima koji rade na radnim mjestima II.
vrste zvanja dodatak utvrđuje u iznosu od 5%. Također, smatra da se osporavanim
odredbama nejednako vrednuje život i zdravlje djelatnika koji obavljaju
inspekcijski nadzor u državnim tijelima u odnosu na službene osobe u
Ministarstvu financija. Ovo iz razloga što se kao dodatak na osnovnu plaću osobama
koje obavljaju inspekcijski nadzor na radnim mjestima II. vrste zvanja daje
iznos od 5% od osnovice, dok se djelatnicima koji rade na radnim mjestima
službenih osoba u Ministarstvu financija II. i III. vrste zvanja daje dodatak
utvrđen u iznosu od 10%.

3. Slijedom iznijetoga
predlagatelj navodi da se osporavanim odredbama državni službenici i
namještenici stavljaju u nejednak položaj pred zakonom. Smatra da osporavane
odredbe nisu suglasne s odredbom članka 3. Ustava Republike Hrvatske.

Članak 3. Ustava glasi:

»Sloboda, jednakost,
nacionalna ravnopravnost i ravnopravnost spolova, mirotvorstvo, socijalna
pravda, poštivanje prava čovjeka, nepovredivost vlasništva, očuvanje prirode i
čovjekova okoliša, vladavina prava i demokratski višestranački sustav najviše
su vrednote ustavnog poretka Republike Hrvatske i temelj za tumačenje Ustava.«

*Prijedlog nije osnovan.*

4. Prema odredbi članka
112. Zakona o državnim službenicima i namještenicima Vlada Republike Hrvatske
uredbom utvr­đuje poslove s posebnim uvjetima rada te pravo na posebne dodat­ke
za službenike i namještenike koji rade na tim poslovima.

Člankom 1. Uredbe
propisano je da se njome utvrđuju poslovi s posebnim uvjetima rada i pravo na
posebne dodatke za službenike i namještenike koji rade na tim poslovima.

Iz članka 1. Uredbe
razvidno je da je Vlada Republike Hrvat­ske uređujući spornu materiju postupala
unutar granica ovlasti danih joj odredbom članka 112. Zakona o državnim
službenicima i namještenicima.

5. Člankom 63. Zakona o
državnim službenicima i namje­štenicima, ovisno o stručnoj spremi kao općem
uvjetu za raspored na radna mjesta, utvrđuju se radna mjesta I. vrste zvanja za
koja je opći uvjet visoka stručna sprema, radna mjesta II. vrste zvanja za koja
je opći uvjet viša stručna sprema, te radna mjesta III. vrste zvanja za koja je
opći uvjet srednja stručna sprema.

Prema članku 65. stavku
1. Zakona o državnim službenicima i namještenicima poslovi u državnim tijelima
koje obavljaju službenici, ovisno o njihovoj vrsti i složenosti te stručnoj
spremi i ostalim uvjetima potrebnim za njihovo obavljanje, razvrstavaju se u
skupine te se utvrđuju jedinstveni nazivi radnih mjesta na kojima se obavljaju
poslovi u okviru iste skupine poslova.

6. Iz navedenih
odredaba Zakona o državnim službenicima i namještenicima razvidno je da uvjeti
za obavljanje određenih poslova i složenost tih poslova za radna mjesta I., II.
i III. vrste zvanja nisu istovjetni.

Osporavanim odredbama
se svim osobama koje obavljaju poslove unutar iste skupine poslova određuje
istovjetan postotak dodatka s obzirom na narav i težinu posla i s obzirom na
okolnosti obavljanja posla uslijed kojih prijeti opasnost od ugrožavanja
života, profesionalne bolesti ili narušavanja zdravlja koje se ne može izbjeći
primjenom propisanih mjera zaštite na radu te ostalih mjera propisanih zakonom.
Propisivanje različitih postotaka posebnih dodataka za različita radna mjesta
nije od utjecaja na nesuglasnost osporavanih odredaba s odredbom članka 3.
Ustava.

Ovdje se također smatra
potrebnim istaknuti da razlika u visini postotaka posebnog dodatka za
djelatnike koji obavljaju različite poslove unutar iste vrste zvanja, odnosno
propisivanje različitih postotaka za radna mjesta koja nisu unutar iste vrste
zvanja, načelno nije ustavnopravno pitanje.

7. Slijedom svega iznijetog,
utvrdivši da odredbe članka 5. i članka 7. Uredbe o poslovima i posebnim
uvjetima rada u državnoj službi nisu u nesuglasju s odredbom članka 3. Ustava,
na temelju članka 43. stavka 1. Ustavnog zakona o Ustavnom sudu Republike
Hrvatske (»Narodne novine« broj 49/02 – pročišćeni tekst), riješeno je kao u
točki I. izreke.

Točka II. izreke
utemeljena je na odredbi članka 29. stavka 1. Ustavnog zakona o Ustavnom sudu
Republike Hrvatske.

Broj: U-II-1806/2003
Zagreb, 9. srpnja 2003.

USTAVNI
SUD REPUBLIKE HRVATSKE

Predsjednik
**dr. sc.** **Smiljko Sokol, v. r.**

Rješenje, NN 116/2003-1630